ร้องเรียนบริการแบงก์เป็นหมื่น
ผู้ว่าการธปท.ยันเน้นดูแลพิเศษทำให้ผู้บริโภคธนาคารตื่นตัว
19 มี.ค. 2555

ผู้ว่าการธปท.ยันเน้นดูแลพิเศษทำให้ผู้บริโภคธนาคารตื่นตัว
2 เดือนแรก ประชาชนร้องเรียนถูกเอาเปรียบบริการทางการเงินผ่าน ธปท.ถึง 10,821 ราย นายประสารยืนยันจะให้ความสำคัญเต็มที่
นางอมรา ศรีพยัคฆ์ ผู้ช่วยผู้ว่าการ สายวางแผนและงบประมาณ ธนาคารแห่งประเทศไทย (ธปท.) ผู้ดูแลศูนย์คุ้มครองผู้ใช้บริการทางการเงิน (ศคง.) กล่าวว่า ในช่วง 2 เดือนแรกของปีนี้มีผู้บริโภคร้องเรียนผ่าน ศคง. 10,821 ราย เดือน ม.ค. 5,478 ราย และเดือน ก.พ. อีก 5,343 ราย ทั้งผ่านทางอีเมล เว็บไซต์ ธปท. เดินทางมาด้วยตัวเอง ส่งจดหมาย และโทรศัพท์มาร้องเรียน
ประเด็นหลักคือ การขอข้อมูลความเข้าใจในผลิตภัณฑ์ทางการเงินและร้องเรียน 6,787 ราย สอบถามเกี่ยวกับพันธบัตรและเงินตราต่างประเทศ 4,028 ราย ส่วนเรื่องร้องเรียนเกี่ยวกับบริการทางการเงินมี 635 ราย ส่วนใหญ่เป็นเรื่องการบริการและปัญหาสินเชื่อสัดส่วนประมาณ 6070% เช่น การให้บริการทางการเงินและการปรับโครงสร้างหนี้ 
ร้องเรียนปัญหาเกี่ยวกับเงินฝาก 1720% เช่น การคิดค่าธรรมเนียมรักษาบัญชี ค่าธรรมเนียมทำบัตรเอทีเอ็ม การกดเงินจากตู้เอทีเอ็มแล้วไม่ได้เงิน 635 ราย ส่วนการแจ้งภัยทางการเงิน การแจ้งเบาะแสเรื่องโทรศัพท์หลอกลวงทางการเงินของกลุ่มมิจฉาชีพ 73 ราย และการสอบถามในความเข้าใจเรื่องข้อกฎหมายและอื่นๆ อีก 1,051 ราย 
“ตอนนี้ยังไม่มีความชัดเจนว่าปัญหาการใช้บริการทางการเงินที่ร้องเรียนเข้ามานั้นสะท้อนการเอาเปรียบผู้บริโภคเพิ่มขึ้นหรือไม่ เพราะมีทั้งการสอบถามข้อมูลและร้องเรียนปัญหาที่เกิดจากการบริการ จึงต้องทำบทบาทในการคุ้มครองดูแลผู้บริโภคและการกำกับเราต้องเน้นการดูแลผู้บริโภคมากขึ้น” นางอมรา กล่าว
ดังนั้น ต้องดูแลผู้บริโภคให้มีความรู้ในบริการทางการเงิน รู้ข้อมูลให้เพียงพอ ถูกต้อง ครบถ้วน ชัดเจน ควบคู่ไปกับการดูแลสถาบันการเงินในกำกับ ถ้าลูกค้ากู้ไม่ได้ก็ต้องบอกเหตุผลว่ากู้ไม่ได้เพราะอะไร ถ้าลูกหนี้ไม่ชำระหนี้ ชำระหนี้ไม่ได้ การติดตามหนี้คืนการทวงก็ต้องปฏิบัติให้เหมาะสม
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ธปท.ให้ความสำคัญเรื่องการคุ้มครองผู้บริโภคไม่น้อยกว่าบทบาทด้านอื่นๆ โดยจะทำงานสอดประสานกับหน่วยงานอื่นๆ ที่เกี่ยวข้องใน 3 ช่องทาง คือ การกำกับสถาบันการเงิน การรับเรื่องร้องเรียนจากการใช้บริการของสถาบันการเงินและหน่วยงานในกำกับ การให้ความรู้ทางการเงินแก่ประชาชน รวมไปถึงดูแลสภาพแวดล้อมทางการเงินที่ปัจจุบันมีความหลากหลายและซับซ้อนมากขึ้น เพื่อเป็นทางเลือกให้ประชาชนได้ ธปท.จึงทำทั้งในเชิงรุกและรับคือ กำกับดูแลสถาบันการเงินและให้ความรู้ประชาชนควบคู่ไปด้วย